ORDE do 22 de outubro de 2007 pola que se aproba definitivamente a modificación puntual 05/01 (no núcleo rural de Vilariño), do Plan Xeral de Ordenación Municipal do Concello do Barco de Valdeorras (Ourense).
CONSELLERÍA DE POLÍTICA TERRITORIAL, OBRAS PÚBLICAS E TRANSPORTES — III. OUTRAS DISPOSICIÓNS — 02/11/2007

O Concello do Barco de Valdeorras remite o proxecto de modificación puntual referido, para a súa aprobación definitiva, conforme o artigo 85.5º da Lei 9/2002, do 30 de decembro, de ordenación urbanística e protección do medio rural de Galicia (en adiante Louga).
1. Antecedentes.
1.1. O Concello do Barco de Valdeorras dispón de Plan Xeral de Ordenación Municipal aprobado definitivamente o 27 de xuño de 2003 e publicado no BOP nº 170, do 26 de xullo, e no DOG nº 147, do 31 de xullo.
1.2. O réxime aplicable aos solos dos núcleos rurais tradicionais, de conformidade coa disposición transitoria primeira, para o planeamento non adaptado (plan xeral, redactado ao abeiro da Lei 1/1997, do solo de Galicia), aplicaráselle o disposto na Louga para o solo de núcleo rural, sen prexuízo das maiores limitacións establecidas polo planeamento.
1.3. Antecedentes da tramitación:
* Con data do 12-7-2005 emitiuse informe previo á aprobación inicial, de conformidade co artigo 85.1º da Lei 9/2002.
* O Pleno da Corporación, na súa sesión do 6 de outubro de 2005, acordou a aprobación inicial da modificación puntual 05-01, que posteriormente foi sometida a información polo prazo dun mes mediante anuncio publicado no DOG nº 228, do 28 de novembro de 2005 e nos xornais La Voz de Galicia e en La Región o 2 de novembro.
* Constan informes favorables do arquitecto municipal e da Secretaría do Concello do Barco de Valdeorras do 14 e 23 de marzo de 2007 respectivamente.
* O 23 de marzo de 2007 emitiu informe o director xeral de Desenvolvemento Sostible da Consellería de Medio Ambiente, sinalando que non é necesario someter ao procedemento de avaliación ambiental estratéxica a modificación puntual obxecto da decisión.
* O Pleno do Concello, en sesión do 2 de maio de 2007, aprobou provisionalmente a modificación puntual nº 05/01 do PXOM.
2. Consideracións e fundamentación.
2.1. Con data do 19-10-2007, a Dirección Xeral de Urbanismo elevou un informe proposta de resolución, no cal se expresa o seguinte:
-A modificación ten por obxecto axustar a delimitación do núcleo rural de Vilariño, recollendo unha edificación existente con anterioridade á aprobación do plan xeral vixente, que non constaba na cartografía.
-A disposición transitoria primeira considera a posibilidade de revisar a delimitación dos núcleos rurais existentes, mediante o procedemento de modificación do planeamento xeral, segundo os criterios establecidos no artigo 13 da Lei 9/2002.
-Non se aprecia ningunha circunstancia que impida a aprobación definitiva do expediente.
2.2. De conformidade cos artigos 89 e 93.4º da Lei 9/2002, do 30 de decembro, de ordenación urbanística e protección do medio rural de Galicia, e co artigo 1 do Decreto 519/2005, do 6 de outubro, polo que se establece a estrutura orgánica da Consellería de Política Territorial, Obras Públicas e Transportes, a competencia para resolver sobre a aprobación definitiva das modificacións do planeamento xeral corresponde á conselleira de Política Territorial, Obras Públicas e Transportes.
3. Resolución.
Visto canto antecede,
Resolvo:
Primeiro.-De conformidade co punto 5.a) do artigo 85 da Lei 9/2002, do 30 de decembro, de ordenación urbanística e protección do medio rural de Galicia, outorgar a aprobación definitiva da modificación puntual 05/01 (no núcleo rural de Vilariño), do Plan Xeral de Ordenación Municipal do Concello do Barco de Valdeorras.
Segundo.-Contra esta orde cabe interpoñer recurso contencioso-administrativo ante a sala correspondente do Tribunal Superior de Xustiza de Galicia, no prazo de dous meses, que se contarán desde o día seguinte ao da súa publicación, segundo dispoñen os artigos 10 e 46 da Lei 29/1998, do 13 de xullo, reguladora da xurisdición contencioso-administrativa.
Terceiro.-De conformidade co disposto polo artigo 92 da Lei 9/2002, e 70 da Lei 7/1985, do 2 de abril, reguladora das bases de réxime local, o concello deberá publicar no BOP a normativa e ordenanzas da modificación aprobada definitivamente.
Santiago de Compostela, 22 de outubro de 2007.
María José Caride Estévez
Conselleira de Política Territorial, Obras Públicas
e Transportes